แรงขายทำกำไรกด SET ปิดลดช่วงบวกเหลือ 1 จุด ฟากดาวน์ฟิวฯดิ่ง300จุด จับตาครม.ประชุมพรุ่งนี้
แรงขายทำกำไรกด SET ปิดลดช่วงบวกเหลือ 1 จุด ฟากดาวน์ฟิวฯดิ่ง300จุด จับตาครม.ประชุมพรุ่งนี้ โดยดัชนีปิดตลาดวันนี้ ที่ระดับ 1,373.22 จุด บวก 0.95 จุด หรือ 0.07% มูลค่าการซื้อขาย 8.18 หมื่นล้านบาท
7 ก.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,373.22 จุด บวก 0.95 จุด หรือ 0.07% มูลค่าการซื้อขาย 8.18 หมื่นล้านบาท ขณะที่ดัชนีดาวโจนส์ล่วงหน้า ณ เวลา 17.24 น. (ตามเวลาประเทศไทย) อยู่ที่ระดับ 25,890 จุด ลบ 290 จุด หรือ 1.11%
10 หุ้นดันดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยช่วงเช้าปรับตัวขึ้นตามตลาดหุ้นในภูมิภาคเอเชียที่ปรับตัวขึ้นได้ดีเมื่อวานนี้ หลังจากที่มีรายงานตัวเลขเศรษฐกิจออกมาค่อนข้างดี อย่างตัวเลขภาคบริการของสหรัฐฯที่ออกมาดี อย่างไรก็ดี ในช่วงบ่ายตลาดฯได้ลดช่วงบวกลง ตามตลาดต่างประเทศ โดยตลาดภูมิภาคเคลื่อนไหวในแดนลบเป็นส่วนใหญ่ราว 0.7% เช่นเดียวกับตลาดในยุโรปที่เทรดบ่ายนี้ก็ติดลบราว 1% เหมือนกันดาวโจนส์ฟิวเจอร์สที่ติดลบเกือบ 300 จุด มีแต่ตลาดบ้านเราที่ยังยืนในแดนบวกได้บ้าง
ทั้งนี้ เนื่องจากตลาดยังคงมีความกังวลปัจจัยเดิม ๆ จากสถานการณ์การแพร่ระบาดไวรัสโควิด-19 ระลอก 2 ทำให้ตลาดฯปรับตัวขึ้นไปก็มีแรงขายทำกำไรออกมาก่อน อีกทั้งยังกังวลผลประกอบการของบริษัทจดทะเบียนงวดไตรมาส 2/63 คาดว่าจะออกมาไม่ดีทำให้กดดันตลาดฯด้วย เห็นได้จากวันนี้ตลาดฯรับแรงกดดันจากหุ้นในกลุ่มแบงก์ อย่างหุ้น KBANK, SCB เป็นต้น ขณะที่หุ้นในกลุ่มพลังงานช่วยประคองตลาดไว้ หลังจากที่เศรษฐกิจมีแนวโน้มฟื้นตัว
สำหรับแนวโน้มการลงทุนในวันพรุ่งนี้ (8 ก.ค.) นายวิจิตร กล่าวว่า ตลาดฯคงจะแกว่งไซด์เวย์ในกรอบ โดยมีแนวรับ 1,365 จุด ส่วนแนวต้าน 1,390 จุด พร้อมให้ติดตามการ Preview งบการเงินไตรมาส 2/63 และติดตามความคืบหน้าของวัคซีนต้านโควิด รวมถึงติดตามสถานการณ์การแพร่ระบาดไวรัสโควิด-19 ต่อไป ส่วนบ้านเราพรุ่งนี้มีการประชุมคณะรัฐมนตรี (ครม.) ก็รอดูว่าจะมีมาตรการกระตุ้นเศรษฐกิจอะไรออกมาอีกหรือไม่
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
STGT   มูลค่าการซื้อขาย  8,162.22 ล้านบาท  ปิดที่  69.00 บาท  เพิ่มขึ้น  1.25 บาท
PTT    มูลค่าการซื้อขาย  3,964.71 ล้านบาท  ปิดที่  40.25 บาท  เพิ่มขึ้น  1.00 บาท
EA     มูลค่าการซื้อขาย  3,867.18 ล้านบาท  ปิดที่  48.00 บาท  เพิ่มขึ้น  4.25 บาท
STA    มูลค่าการซื้อขาย  3,334.30 ล้านบาท  ปิดที่  30.25 บาท  ลดลง   0.50 บาท
SUPER  มูลค่าการซื้อขาย  2,867.04 ล้านบาท  ปิดที่   0.98 บาท  ลดลง   0.06 บาท
 
ตลาดหุ้นเอเชีย
